भारत को हेडली तक पहुंच दे सकता है अमेरिका  
अमेरिका के विदेश विभाग ने कहा कि अगर भारत डेविड हेडली से पूछताछ के लिए अनुरोध करता है तो वह नई दिल्ली को अधिक पहुंच देने पर विचार करेगा।
अमेरिका के विदेश विभाग ने कहा है कि अगर भारत मुंबई आतंकी हमलों के सिलसिले में अपनी जांच एजेंसियों द्वारा डेविड हेडली से पूछताछ के लिए अनुरोध करता है तो वह नई दिल्ली को अधिक पहुंच देने पर विचार करेगा।  विदेश विभाग के प्रवक्ता मार्क टोनर ने नियमित संवाददाता सम्मेलन में कहा कि हमने पहले भी हेडली तक पहुंच की अनुमति दी थी। इसके बाद सुनवाई शुरू हो गई। उन्होंने कहा कि हम भविष्य में भी ऐसी पहुंच देने पर विचार करेंगे।  उल्लेखनीय है कि पिछले साल भारतीय अधिकारियों के एक दल ने शिकागो में पाकिस्तानी मूल के अमेरिकी नागरिक हेडली से पूछताछ की थी। लश्कर-ए-तैयबा से जुड़े हेडली ने 12 आतंकवादी आरोपों में अपना दोष स्वीकार किया है। इन मामलों में मुंबई आतंकी हमला भी शामिल है।  टोनर ने कहा कि शिकागो की एक अदालत में तहव्वुर हुसैन राणा की सुनवाई ने साफ संकेत दिया है कि आतंकवादियों को मदद देने वाले लोगों को कानून के दायरे में लाया जाएगा।